Μαυρομάτικα με πιπεριές από τη Μικρά Ασία
Μαυρομάτικα με πιπεριές με μπόλικο άνηθο για να είναι μυρωδάτο το φαγητό, και λάδι για να είναι ζουμερό.
350 γρ. φασόλια μαυρομάτικα, 1 κρεμμύδι ξερό, ψιλοκομμένο, 3 πιπεριές Φλωρίνης, 3/4 μάτσο άνηθος, ψιλοκομμένος, 80 ml ελαιόλαδο, αλάτι, πιπέρι φρεσκοτριμμένο
Για να φτιάξουμε τα μαυρομάτικα με πιπεριές ξεκινάμε στρώνοντας τη λαμαρίνα του φούρνου με λαδόκολλα και βάζουμε πάνω τις πιπεριές ολόκληρες. Τις ψήνουμε στο γκριλ για περίπου 20-30 λεπτά ή μέχρι η φλούδα τους να αρχίσει να μαυρίζει και να βγάζει φουσκάλες. Αποσύρουμε από τον φούρνο, μεταφέρουμε σε μπολ, σκεπάζουμε με μεμβράνη και αφήνουμε για 10 λεπτά. Έτσι θα είναι πολύ πιο εύκολο να τις ξεφλουδίσουμε. Τις ξεφλουδίζουμε και τις κόβουμε σε κομμάτια. Παράλληλα, βάζουμε τα μαυρομάτικα σε μια μεγάλη κατσαρόλα με μπόλικο νερό, να βράσουν. Τα βράζουμε για περίπου 20-25 λεπτά ή όσο χρειάζονται για να γίνουν όσο τρυφερά μας αρέσουν.Τα σουρώνουμε και τα ξεπλένουμε με κρύο νερό. Ξεπλένουμε την κατσαρόλα και σοτάρουμε στο ελαιόλαδο, σε μέτρια φωτιά, το κρεμμύδι. Προσθέτουμε τα φασόλια, τις πιπεριές, τον άνηθο και αλατοπίπερο. Μαγειρεύουμε για 5-10 λεπτά, μέχρι να ανακατευτούν οι γεύσεις και τα αρώματα.Σερβίρουμε ζεστά τα μαυρομάτικα με πιπεριές.
Πιπεριές,Φασόλια,Vegan,Νηστίσιμα